Ανάκεια

Ανάκεια ονομαζόταν μια αρχαία γιορτή των Αθηναίων προς τιμήν των Διόσκουρων, Κάστορα και Πολυδεύκη. Σε άλλες πόλεις της Ελλάδας, όπως στην Άμφισσα, στη Σπάρτη, στο Άργος κ.ά, εορτάζονταν προς τιμήν τους τα Διοσκούρια. Επίσης, ως Άνακες, που σημαίνει σωτήρες, τιμούσαν τους Κουρήτες, τους Καβείρους και άλλες θεότητες.

Η γιορτή στην Αθήνα γινόταν στις 18 του μήνα Ελαφηβολιώνος στο «Ανάκειο Ιερό» των Διοσκούρων, το οποίο βρισκόταν στην βόρεια πλευρά της Ακροπόλεως και περιελάμβανε προσφορές από ελιές, τυρί και πράσα, ενώ μετά ακολουθούσε συμπόσιο.

Με τη γιορτή αυτή οι Αθηναίοι ευχαριστούσαν και τιμούσαν κάθε φορά τους Διόσκουρους, καθώς δεν κατέστρεψαν τίποτα από την πόλη, όταν εισέβαλαν στην Αττική για να πάρουν πίσω την Ωραία Ελένη, την οποία είχε απαγάγει ο Θησέας μαζί με τον Πειρίθου και είχαν αναθέσει την προστασία και επιμέλειά της στην Αίθρα, μητέρα του Θησέα, στις Αφίδνες.Ἀνάκεια· ἑορτὴ Διοσκούρων. τριττύαν δὲ τὴν θυσίαν ταύτην εἶναι συμβαίνει Διοσκούροις καὶ Ἑλένῃ, δι' ἣν εἰς τὴν Ἀττικὴν ἐμβαλόντες ἐκεῖνοι οὐκ ἠδίκησαν οὐδένα τῶν ἐγχωρίων. Παυσανίας, Αττικών Ονομάτων Συναγωγή

Το ιερό των Διοσκούρων

Μολονότι το Ανάκειο Ιερό των Διοσκούρων δε σώζεται ως τις μέρες μας, είμαστε σε θέση να γνωρίζουμε πώς ήταν, βασιζόμενοι στις περιγραφές του Παυσανία του περιηγητή. Ο Παυσανίας, γράφει πως εντός του, μάλλον μικρού και πανάρχαιου ιερού, βρισκόταν ένα άγαλμα των Διοσκούρων πάνω στα άλογά τους. Εκεί, ζωγράφισε ο γνωστός ζωγράφος Πολύγνωτος τους γάμους των θυγατέρων του Λευκίππου, ενώ ο Μίκων ζωγράφισε σκηνές από την Αργοναυτική εκστρατεία, στην οποία συμμετείχαν οι Διόσκουροι.τὸ δὲ ἱερὸν τῶν Διοσκούρων ἐστὶν ἀρχαῖον, αὐτοί τε ἑστῶτες καὶ οἱ παῖδες καθήμενοί σφισιν ἐφ᾽ ἵππων. ἐνταῦθα Πολύγνωτος μὲν ἔχοντα ἐς αὐτοὺς ἔγραψε γάμον τῶν θυγατέρων τῶν Λευκίππου, Μίκων δὲ τοὺς μετὰ Ἰάσονος ἐς Κόλχους πλεύσαντας· καί οἱ τῆς γραφῆς ἡ σπουδὴ μάλιστα ἐς Ἄκαστον καὶ τοὺς ἵππους ἔχει τοὺς Ἀκάστου. Παυσανίας, Αττικά 

Πηγές

Εξωτερικοί σύνδεσμοι
Πληροφορίες από τον ιστότοπο "Θεογονία"
Smith's Dictionary 1875

Κατηγορία:Αρχαίες αθηναϊκές εορτές